
Samuel Victoria, Nathalie Victoria, Kevin Victoria, 

Dizon Otè a 


awolitik vini, apre plizyè zèv pwetik, teyat ak esè 
Kwitoya, kòm yon fouyezo; yon pledman klaw 
totalkapital pou ayisyen an (kreyòl la); yon gouyav 
anralba pou deplòtonnay literati a—domèn ki deja 
boure ak atizay literè, konpoz pwetik e lòt fòm kreyasyon 
ponponchoublak. 
Pawolitik lanse Il nan siyaj marasa yo ki chita nan 
konsyans Ayisyen an. Sanble yo revandike dwadenès 
toukonsa nan lang Malis! Bouki! ak Brijit la! Fòs monte- 
desann antresoti mo marasa nan literati ayisyen an se 
yon evidans manifès. Otè a refize kache yo dèyè rido 
piske yo sonnen byen nan antandman an. Mo marasa 
konn nonkomen ak nonkomen. Adjektif ak non. Adjektif 
ak adjektif. Vèb ak vèb. Vèb ak non. Vèb ak adjektif pi 
souvan monte okreno yo chaje lide a. Sanble yo pot plis 
fòs ba tèks la ! Ak marasa yo gade ou mèt twonse lide a 
deliyen l zigzage l panse a ret entak nan defile vokab lib k 
ap fòmate ekritman an. Kenbe yo nan ekritman ayisyen 
an plis louvri opòtinite anrichi lang lan ke apovri l. Yon 
demach konsa ankouraje pwogrè. Inityativ ki retwouve liy 
politik ak idewolojik otè a. Angajman l pou emansipasyon 
fanm lan... pou pwogrè libète lanmou ak byennèt pou 
nou tout se filwouj kozri a. Se ralba a marasa yo souvan 
detire repliye epi kite mizik la jwe rèd an anomi sou tout 
emosyon ak enpilsyon. 'Tanto pawolitik la se ochan. Se 
rèv. Se kriye. Se souri. Se yon griyendan atizaye... 
Chak plimje moso atizay sa a se yon fyang zèklè... 
yon zepigalaksi otè a zepengle nan batay pou pwogrè 


ak vansman ayisyen an (kreyòl la). 
—Kwitoya 


12 septanm 2016 

e TU ASOSYE 
AV Da di GO 


Ranm pou ranm 


Lalin touye je l sou nou Doudou 
ann pwofite lanbe lavi a klin 
jous lanmò bliye n 

se dènye piye n ap siyen 

san sipa ni tyentyen 


m ap pran poul anbavant ou 
pou pwent tete w kanpe 

souf nou kon van siblim 
pran wotè ansanm 


ranm pou ranm 


zetwal yo mèt fouyapòt 
pyebwa yo paladyòl 

fòk lanmou an sele nou 

pou n leve renmen an gad 
epi kite yon tablopenti mistè 
pou lalin lan. 

Lanmou an 


..dèyè souri w zye W kache 
se sèten figi w pral pwofonde 
kon vijinite nwit massif 
ou pral bege bèl 
pale depale soulang 
degrennen bonnanj mwen 
plante listwa n pou latè peple 
fanm ak gason k ap mire 
pòmpeche avèk plis chalè 
manje fwi defandi a 
avèk plis savwa 


souvan deja nou vini fò 
syèl la espannta 

lalin deklare : lanmou saa 
se rezon limanite genyen 

San rakousi 


malgre pikan ladan l 

fè m mache brete 

peyi mwen donnen fanm 

ak mango dri. 

mangomiska se ladouskivyen 
lavikivyen an se Mafiz! 


fanm sila moute cham li 

pi wo toudebabòèl jis 

jem pandye lòlòj mwen gaga 
ak alsiyis li 

li delala malediksyon orijinèl la 
ak alsiyis li. 


mwen avè l n ap fiyole 
egzistans nou san rakousi. 
lòt deyès ka fè m lasisin 

si sèlman e sèlman si m pèdi 
gou dyòl mwen ! 

Seswajamè 


Manman ! 

chak fwa m fè w fache 

koutje w frape m 

pase yon move koutlè 

solèy fèmen pòt 

ak raj sou mwen 

dlo je w chode de prent tete w 


Tanponnen firè w 

ak lang mwen se dènye 
priyè ou tande 

anba gras ou lavi m angaje ! 
fè w kriye ankò seswajamiè | 


se ou sèlman mwen wè 

se ou sèlman mwen kwè 

lide twonpe w sèlman ap deja 
twò lou manman 

sou zèl nanm mwen. 


12 


' 


Fanm sila a 


peyi mwen peple bèlfanm 
yon ras fanm chelèn 
boulpik lafrikarayib 

senp kon elokisyon papiyon 
sou pyelorye 

pwofonde kon bèl nuit 

lè nuit la bèl ak yon bèl lin 
nan twoulonbrik li 

fanm sila dame mistè 
cham ak pouvwa l kwoke 
jeni linivè yo 


Ayisyèn lan se yon defi ! 

Delatètopye 


penda kon yon maten seksi 
fanm lan lolo bonnanj mwen 
epi l dyannen katye a 

chak jès li jèben sipriz 

sipriz ki bade ak cham 

cham ki chaje pouvwa 
pouvwa lanmou ak dousè 
fanm sèlman pote 
delatètopye 

pou lalin mire rezon l 


chak fwa m panse kreyè 
konsa se moun 


solèy bare m nan kabann. 

pli a 4 
“Atè 
A SALU 


Yèswa zanmi 


chak fwa plènlin gaye 
fantasen nuit la 

bèlrèv ba somèy mwen lebra 
pou yo fè enteresant 


lè y ap chanje plas 

piye sou syèl ant somèy revèy 
solèy toujou parèt sou yo 

ala yèswa 

marèl la te meloklaw 


mwen pa t ka tann lanjelis 
rale dra sou mwen ! 

Nan revolisyon l 


si m ap bat kò mwen 

frape pye m atè 

se tansyon m ki moute 

pou pyebwa n ap jete 

se sankaye ki koud pòpyè m 
pou sousdlo fatra ap toufe 
krèy malè o 

kouvri labanyè mwen... ! 


Si m ap dòmireve toujou 
sèke latè vrèman 

gen yon pozisyon 

nan revolisyon l 

pou zetwal ponmen galaksi 
pou dlo remoute anba galèt 
opa lanperè. 

M ap ba 


jou yon bèl jounen mayize 
jèfò atizan an 
m ap ba jounen saa 
panama akansyèl la 


jou yon solèy flanm retire 
nawè peyizan an 
nan brikabrak 

m ap ba solèy sa a 

bag lanperè a 


jou sa a lapli va gen kredo 
latè va fè kòbèy 
pou l etènize laflorezon ! 

Se vre 


Jodi a pabon ditou 
pito yè te rete la 

avèk solèy pachiman li 
avèk lapli yenyen li yo 


se vre bouya ayè te bouche lorizon 
tandi t ap sifoke lavi 

men latè nan virewon l 

te konn kanpe 


moun te pwofite pran souf 


jedi am ap kare tonèl 
pou lavi lyannen 


gade dlo ak pyebwa gentan 
nan machenwa 


lespwa ozabwa ! 

Yon ti tan ankò 


Se konsa l ye mafi 

tank w ap naje pou soti 
tèt zile yo ap desann. 

M vini di w : sonje 

ba nanm ou manda 

fè meteyò pou lide w 

k ap bouske lasitadèl 
Paske syèl la ka sekwe 
nan yon batman pòpyè 
Van lapli ka moute lanm 
lanmè kont ou... 

Menm lò souf ou anlè 
pinga w kwafe lamizè mafi 


Yon ti tan ankò w ap fè tè 
vye lanmè ap deja absidite. 

De san ane deja 


yon koutlè frape m. yon move koutlè avèk tout onomatope 
li yo vle manje rezon m. moveplan lyannen mistè ak 
mizè nan nuit mwen. ala esperans la se trezò kache ! 

de san ane deja move lapli ap kalonnen m. lavalas 
desann li bwote patènite dife m ap mire depi benbo. 
se nan dlo mwen chita ak Sendomeng sou do m... tout 
listwa m se chache antidòt move koutlè... de san ane 
deja m ap navige. Agwe o ! gade se pou lavi zanfan yo 
chandèl la te ye sou zile a ! 

peyi pa mwen pa te fè pwenkadino ! 

Kont chantay lanmò 


jou lanmò va resi ba m 
kou tonbe li a 

nanm mwen ap deja kite 
anbouchi letènite a 


jou lanmò kase kou m 
kenbe dlo je w nan kò w 
pou rafrechi lizyè lavi w 


pou cham de pye kole lanmò 
te pran nan men m 

an de mil kenz lan rete la 
kon yon moniman 


pou sa n plante yo leve 

sa n renmen yo donnen 
kont chantay lanmò 

epi lwen antrav aprelanmò. 

Fè woulman sou dlo 


lanmè a moute 
lè lavil la kouche 
san chemizdenui 


dlo desann kite ouvriye a 
san mato 
revandèz la san treto 


vantyak vare sou flè 
kriye timoun yo salanbe 
pajmitan timalis la 


gade dout bade frengfreng 
lafanmi k ap tann lalin 

fè woulman sou dlo 

ba solèy la. 

Nan memwa mwen 


maten an 
solèy la leve anriyan 
li deplise fontenn mwen 


m pral koule akansyèl la 
ri jis mwen kriye 
envante lavni 

avèk mo toutouni 


nan memwa mwen 
solèy la fou 
pou tan yo k sou 


pou fondè syèl la k transparan. 

Yon koutlè danble 
depi benbo 


bèlrèv ap tizonnen 
somèy granrèvè... rèv ! 
rèv pòm defandi 

rèv kontras maten 

nan bwode nuit 

rèv altere!... rèv lakay! 


lakay tètanba anba kwa l 
kwarelijyon 

kwa bèlmanti... kwa! 
kreyati malefik 

baka politik 

nan mikalaw zo pimpe 
zo dekloke 

zo kakòn.... zo tèt 
tètsankò ak rèv kwèdèk 
rèv laman... rèv! 

rèv bòlèt... rèv! 

depi ponwouj 

kriz politik malatyong 


mwen m ap mire 

yon koutlè danble 

kon yon solèy andyable 
kont moveplan 


fasinasyon tètgridap 
nan flan fènwa 

rèv solèy nan lizyè 
bèlbatay 


se rèv sa m ap kenbe ! 

De move lè 


gen de tan anverite 
de move tan ki fè m pise 
nan kanson mwen 
se de move lè 
pou pa kite bare w 
lòtbò chimen 

lè lapli bripsoukou 
pran jounen an otaj 

lè pousyè ap pachiman 
kazak solèy la 


sou plas piblik m pral rale 
grenn zetwal pa dèyè 
pou bontan ba m bon lè 
lè pou m souri ri 
epi bliye mouri. 

Demen ale pi mwen 


tank konpè m ap vanse 
nan chan lavi a 
maten yo ap pi frajil 


chak jodi kòme m lonnen 
demen an ale pi lwen 
bouya kache 

twoulonbrik syèl la. 

San jispri 


nan rivyè kanè m tonbe 
bonnanj mwen plonje 
dèyè powèm inosan m yo 
fonetik la mouye tranp 
mo marasa yo dedouble 
ak dizon an pou mwen 


gade depi lè sa a 
chak fwa m pral janbe dlo 


pwezi a chanje katye 
ak listwa san jispri. 

Se bon Jòf 


m pa bezwen akademi a 
di m : ayisyen an pran grad 
piske nan defile sanba 

k ap jongle ayisyen an 

sou chandmas 

lang lan mete m angad 


m ap sèlman tann 

akademi an pase kreyòlnaval la 
an revi epi lage chalbari 

dèyè kreyorabya 

pou m ba li moso afiba 


m bezwen sanba yo 

file ayisyen an san falbala 
voye l anlè 

payete l 

debraye literati a 
zepengle yon zeyedore 
nan chak boulay 

kon yon solèy mwadme 

lè papiyon ap lobeye 

sou pyelorye 


deja m koupe lang sa a 
boutbout 

atravè detravè 

lide a ret ankè 

san matyak ni akrekre 
Bouki mennen l paradi 
Soso penyen l tikouri 

mesye dam yo 
zannoye ayisyen an 
grave l an blefonse 
kon yon nwit klasik 
liyen l an woujsan 
sou falanj tè a 
jous lanjelis tire chapo 
pouledrapo 
zizirit abesede a 
debride pawolitik la 
desibèliyen lakonsyans 


ayisyen an kwit 

jis donbrèy la kòryas 
kalalou an glise 

li louvri sou lasyans 

san kraze fayans 

listwa l se rezon an 

Se pouvwa a se cham lan 
Ayisyen an dansekole di 
menm jan l kole mo dri 
pou gouyav li mate 


nan toudebabèl la 
ayisyen se bon jòf tande! 

Fanm sila mèt mwen 


manman ! 

fanm lan layite sou mwen 
li kouvri m klaw pou 

lalin kontan 

ansanm n ap tate vant latè 
rale plimje zetwal 

viv jous nan dènye nòt 
lanmou nou k blefonse 
kon souri nuit la 


mwen ak fanm sila n ap tyelele 
dòmikole jis bèlrèv konte 
nou pou youn 

yon sèl dezi 

yon sèl foli 

yon sèl lanmou siblim 

nan zantray latè 


fanm sila mèt mwen ! 

Alarive 


Lakay nwa kon lank 

ala Lirèz ak Tipe fini alimèt 
nan bouske selilè 

solèy lapli sapata kabann yo 
foumi ap trennen bagaspèpè 
mit fin manje kaye elèv 

ala sanba ap rape alarive 


lakay nwa kon lank nou 
blanmannan ladan l 
tankou l pa gen filozofi 
tankou l pa gen jewografi 
pou n altène endous encho 
pou n dole fòs ak tandrès. 

Kilti mwen 


se flango sans mwen yo 
nan semantik solèy la 
k ap manbre amati lespri m 


se payèt wayalach limyè yo 
nan frengfreng loubli 
sou riban souvni 


se atizay la sou paviyon 
lespas ak tan 
anba bikolò lavi ak egzistans 


se filozofi a m ap lanbe 
jou kon nuit 
nan lizyètotal mond lan 


se woulawoup ensidans yo 

k ap zepinen pawolitik 

listwa chouke nan memwa m 
se debrayman konsyans lan 
sou fenèt libète 

pou dezanchennen limanite 


se pouvwa a k ap retounen 
koupetèt boulekay la ba 
kòniflèt britalite a 


kilti mwen se gad limanite 
ki sele bonnanj mwen 
se mwen nan virewon latè a. 

Bouton apre bouton 


Ala bèl ou bèl Manzè !... Ou bèl pase twoubote lalin 
lan. Ou se sèl pouvwa k fòse solèy la fè bèkatè bèl san 
rondonmon. Depi dawome vi m ranje pou ou... nou 
ka fwonte jis nou bride rechiya syèl la switay nou pa p 
pèdi yon yota. Syèl la ka desann lanmè aka moute nou 
menm n ap rekondi lanmou toutbon an lasous kote 
fanm lan bèl fanm lan dous fanm lan fò... kreyati pase 
l nanpwen ! Fanm lan se manman limanite !... chita 
kanpe kouche kage koube ajenou anve andoubleve 
atravè detravè akwoupi nou fè lanmou an jous nou sou... 
nou karese pou nou fou... ayayay ! nou kite pozisyon 
orijinèl la dèyè... lanmou nou gen plis chalè ak plis 
savwa pou limanite pran foto l epi debraye « febagay » 
la bouton apre bouton. 

Gade kouman Manzè mistè ! cham fanm lan inik... 
ala li pajanm menm nan kabann mwen ! Se yon michan 
bote k senp... li pwofonde depi nan ginen. 

Depi Ponwouj 


ti zing tan mwen rete 
pou m niche lavi a 
pa klè ditou 
depi ponwouj 
movevan ap triminen m 
lespwa m ap babye 


kon yon manman drapo. 

Jiskilè 
Mwen te konn yon tan kolye lakay te long ak dyòk chelèn. 
Lè w te ba lasosyete onè chapo w te twò piti pou ran- 
mase respè. Dyakout ou pa t fon ase pou arimen kafe 
ak bobori pwakongo ak pitimi lam ak zaboka. Lizay pat 
pè malè. Fanm kon gason timoun ak granmoun te pot 
menm dyòk la epi pran menm ochan. Lakou a ak tout 
sa l te genyen : moun ak zannimo zèb ak pyèlatè te poze 
kon makafe. Poul t ap kodase kabrit t ap begle. Bourik 
tap ranni kochon t ap wenwen. Branch pyefwi vèt kon 
mi te koube pou layite bèltonèl anba solèy. Fèy vèt t ap 
loveye nan mandolin bonvan. Chwitay riso rivyè nan 
zantray lakou a te parèt trankil... lavi te pwofonde kon 
twoulonbrik lalin yon nwit masif ap paye... Anwobouk 
kon anbabout t ap trese riban kwazeleruit. Antrekwaz- 
man latilado ! Boulay manouba... banbou... tanbou... 
kata... bandyo. Gouyav an ralanti. Roulad pezesouse. 
Gouyad elektrik rantresòti jous anbativant Grannse vin 

sansib. Abitan te pot kokad bontan nan je yo. Lanmè 
kon larivyè te mizisyen. Boujon lavni te wòz. Tousa sou 
yon solèy banda lè jou a jènjan. Lalin te anpenpan pou 
nuit blepal. Menm si tanzantan movetan te pase abitan 
lakay te toujou jwenn yon rezon pou l te ba lavi ochan. 
Chak vakans manman mwen te voye m Leyogan. Se 
la m pran gou solèy lalin pyebwa zetwal jaden... nyaj k 
ap pase toujou kenbe rega mwen. Granmoun timoun 
te peye lareverans. Nan koumbit mwen manje pitimi 
ak pwakongo sou fèy bannann. Kanton an te solidè. 
Mwen benyen nan gran rivyè bwè dlo kokoye... manje 
kann. Sapoutiy mare m mangomiska pran lòlòj mwen. 
Mayi ak zaboka kenbe m. Chak fwa m rive sitwonye nan 
Leyogan mwen se prens... madansara ak tako pipirit 
ak kaw ba m ochan... ala lè m ap tounen pòtoprens m 

pèdi twaka dlo kò mwen... Nan Sitwonye tisavyen ak lèt 
pa tjanm ba m kakarèl. Ala gou siwomyèl sou zebouyi ! 
Bonbonsiwo ak zaboka se koupedwèt ! Nan bouch kon 
nan lespri lavi te gou pou mwen... Timoun kwachòkò 


ap deplimen te ra. Lafanmi te la ! 
Maten depi granpapa m te souri ba grann mwen 
se sèten nuit yo te bèl... Se nan pi bèl kabare tavèno a 
fanm lan sèvi mari l yon bobori k byen mate ak yon gode 
kafe cho byen sikre. Granpè m Elyeze ak madanm li 
tire ji kann chak maten. Elyeze chita ak manch moulen 
kann lan nan fantjanm li l ap besekanpe... lè l kanpe 
moulen an louvri madanElyeze pouse de twa kann 
tiyoyo nan moulen an... kann kraze lè Elyeze desann 
mayèt moulen. MadanElyeze limenm rale kann tòde 
kann repase kann nan moulenkann lan. Trapde jikann 
twaka plen bokit la... jikann sa se dlokafe a... Nan yon 
batje kafe koule... lafanmi ak vizitè dejene kòpyèz. 
Apre manjematen madanElyeze chaje panyen l pou 
l ale nan mache jou ki gen mache. Oubyen li fè chay 
radsal pou l ale lave nan sous la. Kèk fwa li rete nan 
kay la 1 ap antre bounda panyen Elyeze fin moute pou 
revandèz pase achte. 

Sou lakou a chak maten Elyeze detire kò l devan 
solèylevan. Li macherache kèk toufzèb... epi ranmase 
anpe pay. L al chache bwa met lakouzin lan pou fouye- 
dife a toujou gen bwadife. San pèdi tan lè l fini ak tout 
sa l dwe fè li chaje pip li tabak epi l fè pwovizyon tabak 
met nan pòch li pou jounen an li pral pase nan jaden 
pa l oswa nan koumbit (sou bitasyon yon frè... yon sè... 
yon tokay). L al nan fouye dife a li rale yon bwadife li 
kole bout ki limen a sou bouch pip la... l ap ralepouse 
van jis tabak la limen. Misye pafe yon premye ranmay... 
yon dezyèm... yon twazyèm... epi li poze yon jan pou l 
repran souf. Li rekòmanse... Li pa p pran lontan pou 

l antre nan dodin li... lap dodinen pandan l ap pafe 
repafe pale tanzantan ak Estelya madanm li. Se pa fasil 
pou tande l rele madanm li : Estelya. Non ! se toujou 
« madanm ». Rafwa wa tande l di « Kòmètelya » Souvan 
li dechaje sann tabak la nan plamen l. Li replen pip 
la ak tabak epi l repete menm mouvman yo jous rive 
nan dechaje sann tabak. Si lapli pa p tonbe tan an pa 
mare klaw Elyeze leve kanpe. Li fè wonn lakou a de 
twa fwa. Li depoze pip la yon kote k asire. Li dekwoke 
yon koulin serye. Li pliche koulin lan kite fouwo a. Li 
verifye koulin lan anfòm... depi nan son l longè l al nan 
manch zouti a... tankou koulin lan se alfa e lomega ! 
Epi koulin m ap pale w la te merite rekonesans Elyeze 
mete nan li. Piske se ak koulin lan li koupe bwa... rache 
vyelyann... fann banbou... louvri raje... fè pasaj nan 
movepant... met bandi nan kanpelwen... ay ! lè koulin 
sa nan men granmoun lan li lib e endepandan... Li se 
bon jan souvren an nan lakou l... ! Elyeze rantre koulin 
lan nan fouwokoulin ak tout fyète sa egzije. Sa w tande 
ali pann dyenn manchèt la bò senti l : adwat ou agoch 
pa ba l pwoblèm... de men l yo entèlijan. Yo gen fòs e 
yo rapid paske nèg sila pa t nayè... Nèg tankou l yo pa t 
manje anyen k frèt. Fòk kafe a te cho pou yo te bwè l...! 
Yo te manje tisale ki te met nanm sou gason kon fanm... 
Bwapatat desann tansyon... Boujonpwa ak zepina se 
remontan k danble... ! Panzou lyannpanye ak sizan se 
ranpadèsensolan... se blennday kont kenyenkenyenk. .. 
Dyòl gason kon Elyeze pa t konn gou zesendomeng ' 
salami ! poyogate ! mayisinistre ak kokoyeboulgrenn ! 
Pwodiksyon lakay pa t anko renonse nasyonalite l sou 
fwontyè! Ayisyen pa t gen latranblad ni tilòlòj devan 
viza peyi etranje ! Lalin te fre solèy banda...! Apre lapli 
se te frechè, Zetwal latè planmanje te monte batri yo 
nan savwa peyizan. Klas moun sila yo te gen lakou ! 

Lapatri te lapatri : Ouvriye ! travayèlatè ak fa 
vwa vo te kwè demen an trese nan riban jodi ! Peyi a te 
gen moun ki pa t ni kowonpi ni deranje. Moun anwo! 
Moun anba ! A wi te gen moun toujou ! Sitwayen ki t 
ap konstwi lwen dezespwa. Endividi ki te konn damou ! 


Lafanmi Elyeze se modèl ! 

Anvan solèy kale je l Elyeze te gentan sere pantalon 
lwo sou lonbrik li. Li bat chapo l sou tèt chèzpay la pou 
l sètifye pousyè pa p manje latanyen chapo a. Li mete 
chapo l sou tèt li epi l repran pip la. Li repafe kèk varad 
lafimen. San pèdi tan janm kanson ble l retwouse anwo 
do pye l prèt pou rive anba jenou l. Mouchwa l mare 
yon ne nan kou 1 de pwent yo lage sou lestomak li. Varèz 
ble a debwaye... gason an te gentan drèt e fyè okano e 
bon pou labatay. Batay li tap mennen nan kad kontra 
natirèl li siyen ak lanati. Lalo l te mare toubònman ak 
latè. Li te gen yon randevou kotidyen ak jaden l. Nan 
yon sèl mouvman li kouche mitan manch wou l sou 

zèpòl dwat li. Plamen l annavan sou manch wou a kòm 
kontrepwa. Li pran lawout ak yon chante mwen pa ka 
bliye : « m sot anba m ap moute move tan pa p kanpe 
mwen. Ti sous dlo m apo chache pou m repike jaden 
an mwen »... « pou m remoute lasitadèl »... « pou m 
remanbre fanmi an mwen ». Lavi lajwa ak kouray nan 
vwa l se yon ochan majistral. Zwazo zannimo te fè kè 
avè l... yon koral sensè epi dinamik. Tremolo sous dlo k 
ap fofiledesann sèpante pye mòn lan te koule swa. Kaw 
ak madansara sèpantye ak pipirit wosiyòl ak zandolit 
tap chante. Pa t gen mizisyen k te fidèl pase krikèt ak 
zandolit nan sitwonye k chita sou zèpòl leyogan. Moun 
kon zannimo zanana kon pengwen te pot menm kolye 
anba tonèl la. 

Se dilere ! Wi se dilere ! Se dilere la ! Gade jodi a 
mwen di : « onè lasosyete » ! se kisa w pote dyaspora ? 

m ap reponn... Anverite se pa konsa sajès la te ye. Bon 
lizay pa t pè malè fanm kon timoun te gen menm 
kachkach. Fanmi mwen yo te cho san yo pa t nan cho. 
Cho pou lavimiyò. Cho pou jodi a ta gen bon chalè. 
Cho pou lafanmi ta pwoche yon lorizon k byen founi 
kon yon touf pwèl. Mezanmi se pa konsa lakou a te ye ! 

Platon bèlè m te rive dlo nan je m te pwès... san nan 
gòjèt mwen te kaye. Katye a sanble simityè k san kavo. 
Yon madanm te di m : Kwitoya pitit mwen èske w wè 
nan kisa bagdad lage nou...? Dloje m te chode kwen 
nen m. Mwen gade anwo mwen gade anba se zonbi m 
wè. M voye je m nan mitan sa m wè mwen pa ka pale ! 
Se krèvkè... ! Nanpwen jou pou lavi fleri nan katye sa si 
Bondye o pa met lamen ! Tout peyi a prèske konsa... ! 
Move solèy ap dekonpoze mabi lasosyete. Chanwan 
moute jis nan plimje pòtoprens. 

Leyogan mwen tounen yo rakonte m : galta tonbe... 
kanari kraze... zetwal ap trepase. Mwen remoute sitwonye 
san goudronnen je m... venn mwen bouche... mwen 
te prèt pou m toufe. Kòlè anpile galèt nan vwa m. Si 
m pa t pete rele mwen t ap mouri nwè kon kawotyou y 
ap boule nan chak kalfou pòtoprens. 

Nan pòtoprens fènwa drese tant li lamizè ap kangrennen 
jennfanm kon jenngason. Timoun kwachòkò ap rele 
manman imouch ka manje ledada ? Moun mouri pa bay 
laperèz ankò. Mo yo pa bèl ankò. Nanpwen ni bèlte ni 
desans nan pawòli sou laplas piblik ankò. Vizaj lajenès 
vin efrayik efreyan anmenmtan. Wout yo demeplè 
lapawòl santi gwonèg pase kadavgate. Vokab lari a santi 
di. Tikrik tikrak se kakavoye ! Talè m ap detripe manman 
w! Manje kaka ak dyòl ou non! krèkpouri ! kòksanti ! Adye ! 
Adye! Adye ! lè m te jenn gason lakay te mal men li pa 
tbyenmal ! Lanmè te gen pwason. Syèl la te gen zetwal. 
Latè t ap rann toujou. Moun pa t ankò dezose. Te gen 

vèb sou lavwa a... pale a te fò kon yon pwezi. Lang lan te 
chelèn nan lari a. Lizay popilè te alonè : « tizwazo ki kote 
w prale... mwen prale kay Fiy òplalove Fiyèl lalo konn mEanye 
timoun... si w ale l ap manje ou tou... brikolobri brikolobri 
wosiyòl manje kowosòl... woule woule... ». Jodi a lang nou 
devègonde. Nan geto yo ayisyen an twò rèk. Vokabilè 
anraje ajwenn ban nan lekòl la... silab pwofesèSòvè pa 
pi kout pase langètmanman w sou lakou lekòl la. 

Nan tan pa m lan pòtoprens te depase silabè. Opa- 
otwo-ogalo a te gen istwa. 'Te gen limyè ak chalè. Pyelo- 
rye ak papiyon. Bèlè ak Chandmas te gen bèl patisyon 
pou parad chak kòmansman sezon. Fèt chanpèt te gen 
wanga. Gouyav la te ralemennenvini : krèy dyandyan... 
montedesann jennfanm ak jenngason bradsoubradsa. 
Bèlè te konn suiv kouche solèy la. Lè lalin te pwente 
banda kon bouldyaman je poul te kale... menm papiyon 
te pwofite lakobat sou flè. 

Se anba bèl lalin m aprann koukouy te konn dedouble. 
Zanmitay te byen chouke ! Lafanmi te pwofonde ! Soli- 
darite a te dizonlakay. Souri tibebe a te sensè. Etranje 
a te kanpegade... Ayisyen te kanpe gade l nan je epi 
timoun lakay te konn sezi tande etranje a di : « vini m 
pale w konpè ! » Bèl fanm pa t bèl danje. Ti vòlè te ra. 
Akimafe te pèsonèl. Nan tan Lwijanboje te bandi a chen 
te janbe lari san l pa t pliye ke l. Bon grenn moun yo 
pa t twò anpil... men absans yo nan geto yo pou bokou 
jodi a nan tyouboum malè peyi sa. 

Sou bèlè kote lonbrik mwen antere a gade m etranje 
ladan l wi ! Pou di moun yo te tande doulè m... ? sanble 
m te bèbè oswa yo k te soud ? Mwen gen dout sou anpil 
bagay... men m ap kontinye chache yon kote pou m 
apiye... repose... ri.... souri ! M te vle viv rèv mwen... 
repase souvni m yo... nwasi panno loubli. Obligasyon 
sa yo te anpeche m ret chita nèt nan pòtoprens. Vwala 

nan machechache mwen rive finalman nan yon lakou... 
m di : « onè» yo ba m respè. Yo ba m chèz. Mwen chita 
Mwen avèk sila yo ki te fè m lonè nou koze... midi solèy 
te fin pentire syèl la. Je m tap tentennen sou tout lakou 
a dèyè yon pye mangomiska... tòtòt yon mangomiska te 
kenbe m nan gòjèt ak nan nannan sèvèl mwen. Mwen 
ba moun yo sèl biye sandola m te ret nan pòch mwen — 
misye ak madanm ki t ap repase avè m timtimbwasèch... 
souvni bèl plaj... bannann peze... kochon bouyi... kabrit 
boukannen... kandyanwou... boumba... trese-riban... 
kwazeleruit... kimawoyo... zepimayi... boujon pwa... 
solèy douvanjou... yanvalou... rara laplèn... Mwen ba yo 
sandola a pou yon mangomiska. Yo pran lajan an y ale. 
Jousjodi a van panko pot nouvèl ba mwen. M ap tann 
Map tann ! Tann nan peyi mwen pa boule je. Se nòmal 
pou m tann. Men ni Bwapiwo ni Grennpwomennen 
pa ka jwenn yo pou mwen. Petèt nanm nan lakou sa a 
kache nan kèk twou y ap ri mwen. Petèt nan raje fatra 
fin devaste a yo kouche anchalkalis ap mande lesyèl kilè 
pou mwen vire do m. Oubyen vwazinay kache yo. Yo 
toutansanm petèt nan lakou a y ap griyen dan sou yon 
natifnatal kannannan. Yon etranje nwa blanmannan ! 
Kouzen o ! Kouzin o ! gade kijan lamizè ba Ayiti 
koutba !... epi li pase diyite anba pye ! Gade grangou 
gen fòs toutbon pou 1 dechalbore lonèkte ! Lamizè 
pa manke bann moute pou l deranje jèvrin malerèz 
ak malere ! Dan filfè lantouray ki mete n dozado pa 
manke pa dechalbore jarèt jenn poulen k ap soteponpé 
vòltije san konnen kote y ap met pye. Ala sa pa anpeche 
m mande : jiskilè ! Jis kilè madanm ak misye sila yo va 
tounen ak mango miska a pou mwen ! Gade m tounen 
lakay ak yon swaf... gen lè m ap mouri li pa p pase. Jis 
kilè m va viv nan peyi mwen san tansyon m pa moute 
byen wo? Jis kilè m va respire solèy ? fredonnen ak Ely- 

eze chante sa a : « m sot anba m ap moute » epi lòtbò 
bitasyon va reponn : ti sous dlo n apo chache pou n repike 
jaden an nou... pou n remoute lasitadèl... pou n remanbre 
fanmi an nou. 

Jis kilè lafanmi Elyeze va soti nan tout kwen e rakwen 
ak wou a sou zèpòl yo... ? sèpèt la yon bò ren yo... ? 
mato a nan men yo...? lanpbòbèch la sou tèt yo... pou 
yo tout sou wout jaden an ap lanse bèl ochan sa a ba 
yon solèy tounèf ki leve ak yon bèl jounen nouvo nan 
mitan fontenn li? Anverite m pa kache di w : chante 
Elyeze a lou nan tèt mwen. 

Menm Dezespereman 


se depi yè wi lari a cho 
rat pa okabine 

chen pa janbe kalfou 
arab yo ap ba m chalè 

jis somèy mwen eksploze 


chak fwa yon bèlrèv lage 
moso lespwa nan men m 
movesolèy boule l nwè 


malgre tou lavi a rete anvi 
menm dezespereman 
tètbòbèch lemante lespwa. 


Yon pale anralba 


51 


Yon pale anralba 


53 


Pi souvan 


maten an 

van pase nan cheve m 
akansyèl file dèyè ] 

sou menm wout la lanjelis fè 
jedou ba lorizon 


mwen bezwen van an pase 
pi souvan 


paske maten se espas vyèj 
pou m rechaje libète. 

Mwen ta fè alevini 


Se dilere ! Wi se dilere ! Tout lavi a ap jwe nan lizyè 
jodi ak demen. Limanite ap triye posiblite epi detrese 
enposiblite. 

Se dilere nan espiral linivè a m pa ka fè alevini 
alenfini. Piske nanpwen nanm san kò ! Wi se dilere ! 
Gade m pa p wè kote egzistans mwen fini menm jan m 
pa t wè kote l kòmansman. Riban memwa m pa fè plas 
pou testaman de bout egzistans mwen. Donk ba nanm 
mwen latè pou palè 1 se bout trajèkonsyan mwen. Kit 
nanm motèl oswa imotèl se pozisyon sa a m ap kenbe. 
Bongre malgre makònay reyèl oswa imajinè kò ak nanm 
fè lalwa nan kilti mwen. 

Se dilere ! Ala m pa ka fè anyen ni kont sa ni pou 
sa ! Zimpidibap ! Pidibap bap ! bap ! 

Teke mankelegen 


lè limyè yo souzantandi 
lanmè a makaw 


lè sa a kè m bat agoch 


lè sonj lan angwase 
pawolitik la fwase 
nanm mwen panche agoch 


yon goch menm kouyan 
ki miyò pase filalang 
kaminizye ladwat 


nan gagè a goch la se pari 
entèlijan kont lanfè 
lenjistis ak lamizè 


se yon teke mankelegen ! 

Yo fè alyans 


mo mwen yo fele 

nan aksidan de lang k ap 
chache premye plas 

varyab yo debou anba transvèsal 
envaryab yo 


nan ogatwa imajinè 

bri zèl papiyon 

mwen met loubli ak souvni 
sou menm pyedestal 


souvan m lage yo toutouni 
yo fè alyans ak ze zandolit 
nan nich solèy la. 

Akidedwa 


Se tout anfans ak adolesans mwen ki pase nan kriye 
kòlè reziste. Soufrans moulen menm zanma yo. 
Senkant ane de sa rigwaz la te twouble bonnanj 
mwen jis latranblad te ba m siyati. Rigwaz lakay te pike. 
Pa vwazen an te file. Sa lekòl la te brital. Rigwaz te fè m 
bege jis vwayèl yo te gaye nan sèvikal mwen. Anyen nan 
peyi a pa t enteresan... paske toubònman anyen pa t 
merite ochan. Menm lanjelis pa t ba m rezon renmen 
lavi. Liv istwa ak jewografi a te lèd. Katechis la te blèm 
pou m ta pè virewon latè ak tout sa ! pote. Lè baton te 
jete m rigwaz te leve m.... lè rigwaz te chavire m baton 
te dyake m... visevèsa ! menmman altènativman ! 
Mwen sonje yo te entèdi kreyòl la sou tout letandi 
tèritwa lekòl la. Pou lang sa a dloje pa t sispann chode 
kwen nen m filange figi m. Yo te met kreyòl la kanpe 
dèyè pòt ak yon koupyèdarati nan fant bounda l. Poutan 
kreyòl siviv labastengalizasyon : kreyòl machann lan 
moute okanno... kreyòl gwonèg pran lavwa a... kreyòl 
bonbonlamidon ap marivode... kreyòl toutvoumsedo 
ap majigridiye... kreyòl jamèdodo ap topekòn ak 
malandren kadejakè koutbatè ak bakoulou... kreyòl 
miwomiba antresoti nan lengistik ofisyèl pou ofisyalize 
pawòl akoukouman... Anba vantrès ak kout katyapika 
Kreyòl la chape ak dizon an pou mwen ! pou li ! pou 
ou tou ! pou nou tout ! Yòyòl cheri boulpik mwen an 
poudi w ap kite m lage w nan wout san w pa ta kase kou 
m sèk ? Poudi ou pa pral kanpe opalè ? lachanm ? lakou 
kasasyon pou dloje sispann chode kwen nen Tilandeng 
ak Tilyann Manzè ak Fiyòl ? Tout kat sezon yo rigwaz te 
ange m. Gade kouman anfans ak jenès mwen 
Prentan egzistans mwen te 
p bouskile. Pou san k kaye 


la pou fil 
pase tris tankou kamoken ! 
file fou kon krèynyaj van a 

nan gòjèt mwen ki mirak siwomyèl gou nan gòj mwen ? 
mwen pa alèji ak santibon ? pase m pa mare lang mwen? 
bouche je m? prita nèf mwen ? 

Si manman m te la li ta wè pititpitit li yo k ap lonnen 
lavni san plòt filkouran ni rigwaz li ta mande m : nan 
ki peyi sa a yo koud kazak lekòl la san zegwi ? Mentou 
si l ta mande m nan ki lang zanfan yo chante Ayiti 
cheri ? anverite mwen t ap anbarase. Sa tris ! Reyalite 
k dèyè l se rèl. Mwen avèk anpil frè ak sè se wè nou 
wè n aletranje n ap trese riban ! kwazeleruit ! keyi 
pòm ! ranmase frèz ! degrape rezen ! Nou vann swè 
n pou yon kòb yo achte san n pou de. Nou pa delala ! 
Nou moute wo! Aletranje nou eskive lans imilyasyon... 
nou detounen diskriminasyon... nou janbe nuit anba 
kabann sou seramik. Ren nou benn. Tèt nou pati. Rèv 
nou kofre... lanmou n pou Ayiti rete la. Se nou k ap 
lonje liy laflorezon kwak pwòp lakay nou rele n dyaspora. 

Solèy lòtbò dlo boule n li pa kaye san n. Souvan se 
nan ladesant nou repran fòs pou n remoute ak kwi n... 
ala nan peyi n nou te katmake ! Depi toupiti n ap geri 
blese ! efase sikatris ! Aletranje nou tonbe nou leve epi 
n vanse... men souvan lakay se tonbe tonbe nèt ! Lè w 
sot pi wo ou pran pi gwo so ! Jou mèt leve fènwa dèyè w 
pyepoupye. Aletranje jou ale jou vini nou pran chans 
piye marèl la sou syèl pou zetwal leve lakay... pou n 
renove lasitadèl! brize plafon! chita mipana! antre nan 
mozole epi layite kò n kay Lamèsi akidedwa. 

Si solèy pa mize 


mwen reve lapli tonbe 
sous remonte anba galèt 
dlo delye sankaye 


mwen reve lapli tonbe 
dlo kouvri pon 
chòcherasi neye lapat 


si solèy pa mize sou wout 
nou va wè pyebwa tounen 
lè rèv sa a fin byen kwit. 

Pou m di lanmò : tann 


solèy ale nwit tabli 


m ap pouse modpas danti yo 
kwoke nan lespri m 


m ap pouse l moute 
tanzantan li roule desann 
simen dèy nan ravin la 


chak fwa m fè tèt dèyè l 
pou m klòche l remonte 
bitay kadav kase jefò m 


ala m vle rete entak 
ak konsyans mwen liyen 
pou m di lanmò : tann non ! 

Fou pou li 


mwen ka manke san regre 
gangans jou k ap leve 
mwen ka gade san doulè 
lè pòtre m de mwatye 
mwen ka kriye anyen sa 

si m ta bliye yon bèlrèv 

si zetwal ta fèmen je l 

ala mwen pa ka rate 

yon souri Andou 


Andou se bote ayisyen an 
si tèt dyòl li kwoke w 
ouragan pa ka dekole w 
menm jeni k fè l la 

fou pou li ! 

Kouri boulay 


Pa dekode bit akansyèl 

k ap louve baliye 

sou zèl demwazèl. 

Pa pase kle moralite w 
ni aksyòm vèdegre w 
nan atizay zandolit la. 
Pa bouske dizon raje 
nan konplent pipirit 

ak solo krikèt la. 

Pingga w peze atizay sa a 
nan balans lekòl 

patipri ak pwotokòl. 
Pawolitik la kouri boulay li 
lè machacha solèy kouve 
polenn libète a klaw. 


Lè sa a yon zwilit degre sifi 
pou vlope fouyapòt lan 
devan tablopenti a. 


64 Pawolitik 


Rekoud abiman m 


jou kon nuit 

rega w ap kwape m 

souf mwen anlè 

tanzantan m ap pare kou w 
pandan m ap defèt 

lizrez nuit lan 

gagannen konsyans vini yo 
bwode altènans sou pèmanans 
rekoud abiman m 

ak lyann bèl sezon. 

Nanpwen 


nanpwen gwo mo ni timo 
pou tage ayisyen an 
nanpwen gwomo ni timo 
nan lide k ap negosye 
frazerasyon kreyòl la 


vokab yo pran dizon an 
yo vire avè l san tyaw 
trese l 

fè chapo ba akansyèl 
pote l 

pase l nan syèl la 

pou latè leve tèt epi souri. 

N ap flanm ase 


ri timas m te kanpe 
yon chen pase 

nan fant janm mwen 
epi m tache dèyè l 


pran l nan de pye dèyè l yo 
balanse 1 fese l atè 

se rezon k anpeche m 
ba l legen 

jisjodi an ap sige 

youn dèyè lòt 

mwen sèten 

n ap rive yon kote 

tè a ap touwouj 

nou de a n ap flanm ase 
pou n remèt solèy la 
priz dife li. 

Nan mache egzistans 


elèv lekòl mwen te ye 
etwal zwizwit galimatya 
paj kaye m. 


a dizan mwen t ap mache 
kite kò m dèyè 
taptap frape l dedo. 


ala bonnanj mwen 


te deja chita kay tant Pwas 
ap tann dis kòb. 


fò lorizon ta fèmen nèt 
pou m ta pran wout lekòl la 
San yon soulobab. 


konsatou si kamyonèt la 

te kraze kò a farin 

pèsonn pa t ap konnen 

wi pyès moun pa t ap konnen 
elèv lekòl te konn dedouble 
dèyè grapday lavi 


nan peyi mwen souvan 
chans se fòm lavi pran 
pou l fè pale de li. 


68 Pawolitik 


Tonbe toutbon 


solèy la fele nan chenèt mòn yo 
lapli yenyen tyake plantezon 
zepi mayi pa jete bab 

jefò peyizan an glise pat 


` pito lapli a tonbe toutbon 

— lanmèa ta moute brize plafon 
syèl la ta vin ble 

yon blesyèl imakile ak 

yon solèy mayize nan 

` twoulonbrik li. 


Se reyalite pa w 


Kouzen 

tèlman jounen w long 
ou bliye tiye lanp 
anvan w kouche 


lavi w frajil 

kon vwayaj zwazo 

k ap demake move tan 
depi opa vi w mare twane 


pou lavi w fè tè Kouzen 

fò debyeze filozofi a 
goumen kont lanm enjistis 
lamizè movevan ak lanfè. 

Ayisyen an 


jou apre jou m ap dekouvri 
ayisyen an dougou 

Drèz pale l san manke 

yon vwayèl nen 


nan atiray bonvan 
ayisyen an gen bonjan 
l ap jete zètòk 

pran mòd layite fòm 
fofile kolye tan yo 


lapli solèy lang mwen pwele 
long ase 

pou m pyete rezon total 
egzistans mwen 

nan lizyè total lemond 


mwen pa ka fè wout kwochi 
avèk lang sa 

ki rayi chenn ziziray 
vokabwòz boulaysi marèl 
endous encho voumsedo 


nan balnaval ayisyen an 
bouki nyanse emosyon an 
pou dizon an kaselezo 
san tyaw ni miwomiba. 

Oumenm demen ! 


mwen ka tann ou vini 

si w ba m kenbe 

moso lespwa nan plamen m 
si w di m kote douvanjou 
pral tabli katye l 


malgre nyaj ap kouri fou 
ou se konsyans syèl la 
oumenm demen ! 

ki antresoti san blese 
nan ral lavi a 

malgre chantay lanmò. 

Espas sèten 


yo pabon ditou 

lote eskandal se sèl zèv 
y ap tann jis lavi deregle, 
eskandal fayans soud 
fanm lan 

lòbèy ajantri delala 
gason an 

epi dloje timoun yo pran 
koulè lanfè. 


zwazo vwayaje ansekrè 
nan kabann pri lavèti tonbe 
` manke plas pou solitid 
` zenglen grafouyen somèy la 
— ki se sèl espas sèten. 


MA l se ay 
PIT SEEN 
MALER (n. Mi YA 


moman makawon yo pa bon 

Zetwal koule 


movetous twouble nuit 
revè penitan an 
movevan gaye nich bontan 


dout sou plas la leglasyaw 
vokab yo enfènal 

fò prentan nòmal 

pou entèlijans kòdyòm 


nan lanmè movejounen 
zetwal koule 


nuit yo entèdi bèlrèv 


loray ba laperèz zam otomatik. 

Anfas 


mwen met rèv sou menm 
otèl ak reyalite 

anfas apostwòf solèy la 
nan chenèt lavi a 


konbyen moun ki anba tè 
pou m espere bonè 

yon minit sèlman avè l 

se letènite. 


Sou filfè lantouray 


solèy la vire do l 

labrenn dengdeng kanton an 
latè swaf jis nan fondè l 

syèl la tris san siy lapli 


pyebwa zoklimo 

zwazo fè vwèl 

pouse kannòt sou lanmè 
se dènye jefò travayè latè 
lò latè nan dlo 


m pèdi lodè jaden mi 
van bat rèv mwen 

sou filfè lantouray. 
malè pase doulè mize 
listwa a vapore 

nan degobye 

je solèy fèmen 

lalin lan mòyòkòtò 


dèyè do douvanjou Tilolit 
pran latè nan kaminizye 
pyebwa bougonnen 

rivyè babye kon choublak 
raje ap trangle. 

Tan yo revenan 


de fanm ap boulinen 
youn boule tan e tan 
solèy la mache pòs li 

ak lonbray lòt la 


lè tan pa fè tan l 

nyaj woulibè vlope zèklè 
movesipriz filange listwa 
nan pajmitan lasosyete 


tan yo revenan 
latè zoklimo 


sanble syèl la tou renmen 
swè ak san travayè yo 
pou bezwen pèsonèl li. 


Lè solèy la gaya 


chak fwa solèy la moute 
toujou gen yon papiyon 
chalè dappiyanp 


lanati boude pwen kadino yo 
konfi granri a vapore 
Bondye ri malere 

lamizè ap fè depale 
deblatere 

Sou zile a 


solèy la rantre nan nich li 
yon zetwal pa leve 
tan an fèmen lanmè a tris 


sou zile a bwapen tètnèg 
tèt alimèt chòv 

tout listwa a se koutlè 

n ap fofile endous encho 


malè pandye nan kalfou 
— poun rate randevou. 


DO ZAN 


Depi nan bèso 


se dilere sa a 

depi nan bèso manti fè 

kò avè n 

nou ri kriye reve ak manti 

ti manti gwo manti 

gwomanti timanti 

vye manti bèl manti 

manti k gwo nèg 

manti k fen : yon chat pase 
tout san n tresayi 

tank n ap poudre manti 

manti ap paye sèvo n 

kouve konsyans nou 


Ayisyen relijye li majik 

bouji a gen cham 

pou li lanmò pa janm sennesof 
si vye manti a bay gwokè 

bèl manti a suiv etwal polè 

ak yon bèlmanti 

n ap siviv menm nan manti 
manti souple! èske se vre 

m te lage drapo m? 

m te blanchi limanite m ? 


di m laverite non ! 


souvan lè lorizon fèmen 
gen verite manti a pote 
gen manti verite a rachte 
tonnè boule m ! 

manti se yon aksyon 

ki toujou ansitiyasyon | 

Pito latè te rete la 


m sonje yon tan bonlizay 

te devèni akansyèl 

tifi zege leve oslè 

tigason maton teke mankelegen 


m sonje yon tan 

solèy te desann toujòn 
lòtbò lanmè a 

chen te jape ribanbèl li 
kabrit begle annapre 


chak fwa nan syèl la 
nyaj ap kouri sou 
` msonje nou tout pa t fou 


— a!pitolatè te rete la ! 


Kesyon an se 


lapli bare m bodmè a 
pèpè anpeche m pare 
batanklan dlo ap bwote 
filange pye m pakanpak 


lapli tonbe sou kanton an 
anwo ap dekrenmen 
dlosal anba fè konfi 


ala te gen yon tan 

dlo lapli k ap desann 
te gen plezi 

labou te jòn kon lò 
lantouray pa t gen filfè 


kesyon an jodi a 


se kouman fanmi mwen yo dòmi 


lè lapli tonbe ? 

Tengplaw 


si n oblije ri an nou fè 

sa bèl san zwilit 

si n oblije pale an nou kite 
vokab yo san ipotèk 

si n oblije danse an nou fè 
pa yo satouyèt lonbrik latè 
si n oblije kriye an nou rele 
vit anvan lapli vare 


lanmè se simityè k ap resevwa 
grafik syèl la tengplaw. 

Se lavi a 


se pa fòt mwen si lavi m 
tèt koupe ak lawoulèt 
chagren jwenn jou pou l 
redi lespri m 


se pa fòt mwen si doulè yo 
ba m mitan nan afliksyon 
si nyaj yo san pwèl 
bonnanj mwen lirik 

si pwezi a antye... se lavi a 
m ap detire 

se avèk mo m siyen 


dwadenès egzistans mwen. 

Gade kouman 


gade kouman oumenm 
avè m nanm nou fè 
chimi dèyè pwezi 

nou pantan sou sa ki bèl 
sa ki bèl la friz nou bèl 
regalfè n rele ! 


solèy etikete tikana sou lanmè a 
k ap louve baliye ! 


Lavi a gen jeni 
saliv mwen anmè 
tank zwazo ap jete koulè 


chak meteyò k file 
m pèdi wout zetwal 


ala lavi a gen jeni l 
orezon l fè eprèv ak foli 
posiblite ak enposiblite. 


Sou ki pye 


souvni m gri 

nan bwat sekrè tan an 
dèyè nyaj k ap pase 
nanm mwen elanse 

li pèdi dèyè mòn lan 


a konnen sou ki pye 


g1 


San kochma 


yon lapli katalye te fè do kay 
madanYanyan an pran lwa 
bagèt dlo lapli t ap pyete 
refren nuit lan 


ay ! bagèt lapli sou tòl nan aswè 
te tèlman swa 

timoun tejanbe nuit 

san kochma. 

Si demen 


movevan flanbe kokoye 
li defaze metamòfoz flèdizè a 


malgre lapli ra peyizan an 
chouke pyemanje l 

lalin retranspoze 

pòtre pyebwa pou li 


si demen dlo moute 


zknokrat ap kouri ba 
fonbwa siyati. 

ki 


Pie. 


ke ABI 
ki 


vi Lt 


Tankou loray 


mwen anvi wè bèljounen 
3 fè kenyenk esoufle 


k timoun pèdi flonn chòche 


mwen bezwen lapli tranpe 


lakou a epi solèy la chita 
nan mitan tèt li 


jis lakou mwen rann gaz 
tankou loray 


pou jewografi a ba m verite. 


Nan talon m 


movesolèy dèyè m 
pe pye 

larat mwen ap degoute 
movejounen nan talon m 
kalfou a bare nèt 

ala bay legen pa nan trajè 
nanm ki deja fè kò 

ak kourandè. 


Pou di 


memwa m fè aksidan 
rabòday twouble pawoli a 
kwak bèlrèv lespwa m friz 


poudi m ap tann bèljounen 
satisfè apeti m ! 


San manman san papa 


san manman san papa 
timoun grafe lanmou | 
sou tablo meprizans 


san manman san papa 
timoun efase ak flanm je l 
malè granmoun anpile 


san manman san papa 
ak manman ak papa 
timoun lave varèz adjipopo 


san manman san papa 
timoun swen jaden l 
nan plamen prentan 


lè late ap fèmen revolisyon l 
posib ak enposib trese riban 
san manman san papa 

Ayayay ! Yayay ! 


Gen move plan nan laras !... Gen move sije nan laklas k 
ap Faze defaze flè pèsonèl. Lanjelis pwente sou tèt mòn 
MOVeEsie a gentan trese rakèt. Krikèt fè aksidan moveplan 
an dope jaden. Ayayay ! Yayay ! Yayay ! Move plan yo nan 
ras la se pèlen move sije laklas yo se malèpandye. Yon 
flonn chensavann k ap kraze zo... souse mwèl... pise... 
jape... tyanse... ranse... se yon makòn titonton anvan- 
tilatè yon digdal eskandalèz k ap lote bri! simaye van! M 
te wè yon militè boutke ap pise. Yon jij gwozòrèy ap jape. 
Yon save boukivilize ap ranse. Yon pansè bouldòg ap 
tyanse estriktire van machelib san penisilin pou mannèv 
savwapratik... san treto pou revandèz. Anpil syèk pase 
mache a lib opatralala : youn de twa... senk rive sou 
sis faz ajisteman estriktivivi nan koulwa movevan. Van 
vantilatè! Van kaminizye pa travay ! Van kourandè! Van 
granfloup! Van endous encho ! Van klaw ! Van maklaw ! 
Van kenyenk ! en... de... kat... senk varad van latyak 
ki déja twòp pou bwonch travayè ! 
Ayayay ! Yayay ! Yayay ! Machelib sa a pa pou 
nou... noumenm Ayisyen ! 

Senk zwing bouyi 


1. nan dans siwolin 
kavalye bwòdè ap kalinda 
ala pinèz leve fò l 

nan kabann bètchay la. 


2. bouya malouk grize solèy la 
rèl timoun yo nyajinen 

vant syèl la 

twoublay ap vale tan. 


3. avanyè nan bri bètzèb 
wosiyòl pèdi chante l 
lawouze rete nan lago kache 
ak lonbray branch bwa. 


4. solèy la chich 

lalin ap touse 

latyak desounen poul 
movetan lapipinen sanba 
k ap mache san chapo. 


5. avèk yon gout wouze 
anba zesèl li 

madansara sere plan mayi 
pou li detòtòy kòtkòt. 

San kèsote 


nan marèl listwa 
pwogrè tope kòn li ak tradisyon 
timoun pwofite piye sou syèl 


anba tonèl lakay 
entèlektyèl la mize sou senk 
lò li piye sou chif pè 


nan vagabonday solèy la 
nyaj kouvri lorizon 
frison delala penitan yo 
san kèsote. 

Nan lanmè ti peyi 


peyizan an danse anplas 
san jon ni payèt 

solèy kagou sou zèpòl li 
kon poul kayèt lapipi sele 


si nan fon lanmè 

te gen plas pou ponyadè 
te kanpe file zen 

pa tap rete yon aran 
nan lanmè Ayiti. 


107 
Yon pale anralba 


Kouzen 


Kouzen si w pase bèlè 
ou wè yon fanm vantplat 
lonbrik tipilon 

bo l pou mwen 


Kouzin si w rive lakay 

ou wè yon fanm jelwil 
de tete l yo chita 

kon de tas bouchanba 
ba li ochan pou mwen 


Frè m lè w antre pòtoprens 
gen yon bebe tètsyèl 
pwoteje l pou mwen 

se nan lanmou l 

drapo kè m flote. 

Kòmè 


anvan m te rankontre w 

je mwen t ap lonnen 

kwen nen lorizon 

gade nou travèse anpil milenè 
n ap tiyonnen 


lè nou fin pase 

anpil nanm va konnen 
alsiyis nou te ochan 
yon syèl touba. 


TIT 


Nan branch lespwa 


Aloufa tann pwen kadino 
timoun grenpe bwapini 
san ladrès zandolit 
bètvolay met kap sou ziltik 


ala pa gen ni lèt ni chif 
nan branch lespwa. 


Nan figi w 


w ap pouse m 

pou mwen tonbe 

gade ou sezi wè m dodine 
kon pyebanbou 

van nòde ap gagannen 


adye ! 
Si w pa rache m 
ak tout chouk 


m ap rebondi vlaw 
nan figi w. 

1 
È 

Pou lapli a 


lè m te timoun 

mwen te konn rele lapli 
lapli a te vini 

epi m ba li bonbon 


jodi am bezwen dekrase 
dizwisankat 

gade m pa gen bonbon 
pou lapli a 

si l ta deside vini. 


Gaga nan san 


sezon ale sezon vini 
labrenn tann 

nòde bat vwal chapèl la 
sou filfè lantouray 


orezon sivil orezon militè 
pa chanje devosyon san 
chapèl la gaga nan san 

ala syèl la twaka flobop 
nan selebrasyon machesan 


litani sou litani jou mache 
tèt anba san pikwa 

ni planmanje 

nan pwosesyon malere. 

Li pa koze bòz 


anba lakay machwè gonfle 
movenèg blanchi panno 
kokoye panyòl n ap graje 
mayi sinistre n ap bouyi 
lang nou myankmyank 
fatra konble sous 


mòn yo òfelen 

peyizan ba latè do 
ayisyen an defaze 

dijital ap toufe tanbou a 
ala sanba ap rape 

Asefi pa ka rale banda 


tank grandèt lote tenten 
movelespri sènen n 

ou ka di : pawolitik sa pa pèdi kòz 
men anverite li pa koze bòz ! 

Oumenm 


ou fouye tanbou a 

ala w pa ka laye banda 

nan kwi w 

syèl la tiglòt lalin lan 
pyèloray boule kounouk ou 
priyè w lamègrè 


rèv ou al fè wonn latè 
anyen pa kouche nechèl 
sou zepòl falèz pou ou 


depi ponwouj vi w ante 
oumenm ki plante manje a 
se ou lafen ap ronje 
rezistans ou fin sikonbe 
nan bondye bon 


louvri je w tande ! 

Yon misyon san repi 


depi dawomen 
lonbray mwen antyoutyout 
nan pye m 


m ap gaye pay li la 

mwen kanpe li kanpe tou 
li kouri ansanm avè m 
tout kote m pase 

li fidèl nan pye m 

nou de a fidèl ak solèy la 


tout mwen nan li 

tout imenm nan mwen 
devan dèyè m adwat 

agoch li la 

pou m pa janm bliye 

lè solèy la chanje pozisyon 
lè tan razwa 

lè latè blese 

tanbou frape lonbray lan la 
l ap paye reyalite m yo 


ansanm nou se yon jewografi 
ansanm nou se yon filozofi 
yon misyon san repi 

yon kondisyon karebare. 

Pou lavil bèl 


nan dizon lakay 

m jouke lespri mwen 

m ranmase timo 

m leve gwomo 

m marinen ti mo 

m lote gwo mo pou 
boulay la bèl e sonnen 
lwen bourara kosmopolit 
san m pa rache 

yon sèl plimje solèy la. 

Jouman 


ou mèt panse sa w vle 
ou mèt di sa w vle 

sa yo se jouman 
anverite k michan 
jouman madichon 

k grate pase pichon 


ala piyajè ou piyajè 
kayiman vwayajè 
ala rizèz ou rizèz 
lanbi drivayèz 

ala langèz ou langèz 
zwazo petodyèz 


nan chanwan malveyans 
ou trennen lasyans 

pou tout lespwa ou efase 
anverite m pa di w ase... 


Yon pale anralba 

Dekoupe fènwa 


souvan pawolitik la pati 
kache dèyè lalin lan 


m pa konn poukisa 

li moute wo konsa 

piske sanzatann limyè chanje 
plas ak yon meteyò pou 
jounen dekoupe fènwa. 

Nòt biyografik 


Kwitoya, fèt Pòtoprens, Ayiti, jou ki te 15 jiye 1955. Man- 
man lak papa l te ba l kenbe non Jean-Robert Christian 
Victoria. Li leve Kwitoya a pou make angajman l nan 
batay politik e kiltirèl mas yo an Ayiti tankou yon gad l ap 
pote san madou ni tyaw. Ansyen manm dirijan P.U.C.H. 
(kandida pou komitesantral). Kreyasyon twoupteyat 
Tanbou Pwogresis an 1986, pou reprezantasyon nan 
Enstiti Franse dAyiti an 1987 pyèsteyat Boulezètòk li 
ekri e mete ansèn. Kwitoya, militan politik nan nanm, 
pwofesè lekòl, animatè plizyè club artistique et littéraire 
nan Pòtoprens, manm fondatè cercle d'études Jacques 
Stéphen Alexis, kofondatè revi Tanbou, manm fondatè 
Solidarite pou Pwogrè ann Ayiti (ki panko gen rekone- 
sans legal), ansyen manm Kò Konsilè nan New England. 

nvan solèy kale je l Elyeze te gentan sere pantalon 
1 wo sou lonbrik li. Li bat chapo l sou tèt chèzpay la 

ou l sètifye pousyè pa p manje latanyen chapo a. 
Li mete chapo l sou tèt li epi 1 repran pip la. Li repafe kèk 
varad lafimen. San pèdi tan janm kanson ble I retwouse 
anwo do pye l prèt pou rive anba jenou l. Mouchwa l mare 
yon ne nan kou l de pwent yo lage sou lestomak li. Varèz 
ble a debwaye... gason an te gentan drèt e fyè okano e bon 
pou labatay. Batay li tap mennen nan kad kontra natirèl li 
siyen ak lanati. Lalo l te mare toubònman ak latè. Li te gen 
yon randevou kotidyen ak jaden 1. Nan yon sèl mouvman 
li kouche mitan manch wou l sou zèpòl dwat li. Plamen l 
annavan sou manch wou a kòm kontrepwa. Li pran lawout 
ak yon chante mwen pa ka bliye : « m sotanba m ap moute 
move tan pa p kanpe mwen. Ti sous dlo m apo chache pou 
m repike jaden an mwen »... « pou m remoute lasitadèl »... 
« pou m remanbre fanmi an mwen ». Lavi lajwa ak kouray 
nan vwa l se yon ochan majistral. 
Zwazo zannimo te fè 


èavè l... 


yon koral sensè epi dinamik. 
Moun kon zannimo zanana kon 
pengwen te pot menm kolye anba 
tonèl la. Se dilere ! Wi se dilere ! 


Se dilere la ! Gade jodi a mwen 
di : « onè lasosyete » ! se kisa w 
pote dyaspora ? m ap reponn... 
Anverite se pa konsa sajès la te ye. 


Kwitoya fèt Pòtoprens, Ayiti. Manman l ak papa l te ba 
l kenbe non Jean-Robert Christian Victoria. Li leve Kwitoya 
a pou make angajman l nan batay politik e kiltirèl mas yo an 
Ayiti tankou yon gad l ap pote san madou ni tyaw. 

